Sternchi

**Sternchi** (na ingles: *tern*; hulandes: *stern*) ta un grupo di parha marino cu ta pertenece na e famia di Sternidae. Mayoria di e sternchinan ta parha migratorio. Nan ta sigui patronchinan di migracion, segun temporada entre zonanan di broei y di alimentacion, frecuentemente cubriendo distancianan grandi riba lama habri.

## Taxonomia
Riba e clasificacion taxonomico di sternchi no tin consenso completo. Tradicionalmente nan tabata wordo inclui den e famia di meuchinan di lama (Laridae), sea como un subfamia (Sterninae), como un tribo (Sternini) of como un grupo separá. E mayoria di e sternchinan tabata anteriormente clasifica den e genero Sterna.

Analisis moderno di secuencia di DNA a mustra cu e grupo tradicional Sterna no tabata monofilogenetico. Esaki a conduci na un reorganisacion taxonomico, cu e division di sternchi den varios clado y e introduccion di generonan mas chikito y mas specifico.

E Sterninae ta un subfamia di parhanan di lama den e famia Sternidae. Den algun sistema di clasificacion, mesun grupo aki tabata ser trata como e tribo Sternini. E grupo ta inclui sternchinan “clasico”, "noddies" y parhanan di e genero *Gygis*.

## Distribucion y habitat
Sternchi ta parhanan cosmopolita cu ta wordo haya na casi tur parti di mundo. Nan ta principalmente marino, costal of pelagico, pero algun especie ta biba tambe riba awanan interior manera lago, laguna y riu.

Entre tur parha, y incluso henter reino animal, e sternchi *Sterna paradisaea* ta realisa e migracion anual di mas largo, biahando for di zonanan Artico te Antartica y bek.

## Descripcion
Sternchi ta parhanan chikito te mediano (aproximadamente 20 te 56 cm), cu un forma delega y grasioso. Nan ta caracterisa pa:
* pia relativamente cortico, 
* un pico fuerte y punta agudo,
* un rabo largo y forkia, cual a duna nan e apodo popular “sualchi di lama” y
* un nek generalmente cortico. 

Mayoria di e especienan ta gris cla ariba, blanco abou, cu un capa preto riba e cabes durante temporada di broei. Nan ta bula rapido y elegante.

## Caribe Hulandes
Sternchi ta presente riba e islanan ABC como parhanan migratorio y, den varios caso, como parhanan cu ta broei riba y rond di e islanan. Nan ta wordo observa principalmente durante e periodo di ponemento di neishi y di broei, cu ta cay entre maart y september. Durante e periodo aki, e cantidad di sternchi riba e islanan ta aumenta notablemente.

**Aruba**

Na Aruba ta wordo registra mas cu dies especie diferente di sternchi. E areanan mas importante pa neishi y broei na Aruba ta inclui:
* e rifnan cerca di e haf di San Nicolas, unda sternchi ta pone neishi riba tereno habri, den santo of den matanan chikito rond di e rif. E areanan aki ta generalmente prohibi pa publico.
* henter costa nort di e isla, unda baranca y piedranan ta ofrece luganan relativamente sigur pa broei.

**Corsou**

Corsou y su lagunanan costal ta parti di e areanan importante pa parha marino, incluyendo luganan clave pa colonianan di sternchi. 

Ademas, riba Klein Curaçao, e presencia di sternchinan ta considerabel. Varios especie, incluso e sternchi bata preto (*Onychoprion fuscatus*) y sternchi bril (*Onychoprion anaethetus*), a ser documenta como especienan reproductivo den recien estudionan ornitologico den veld.

E presencia di sternchi riba Corsou ta lanta interes di observadornan di parha y ta contribui na e popularidad di e isla como un destinacion pa "birdwatching".

## Mira tambe
* Important Bird Area
* Parke Marino Aruba
* Saliña Tierra del Sol
* Klein Bonaire
* Klein Curaçao
* Great Salt Pond